**Innviðaráðuneyti,**

**Sölvhólsgötu 7**

**101, Reykjavík**

**Efni;** *Samráðsgátt, umsögn varðandi drög að reglugerð um umferðamerki og notkun þeirra.
Mál nr. 124/2022*.

Vestfjarðastofa ses. fyrir hönd Áfangastaðastofu Vestfjarða sem er deild undir Vestfjarðastofu. Áfangastaðastofa er svæðisbundin þjónustueining á vegum opinberra aðila og einkaaðila sem hefur það meginhlutverk að styðja við ferðaþjónustu í viðkomandi landshluta og tryggja að hún þróist í takt við vilja heimamanna þar sem sjálfbærni er höfð að leiðarljósi. Áfangastaðastofa starfar í umboði sveitarfélaga viðkomandi landsvæðis og er samstarfsvettvangur viðkomandi sveitarfélaga, ríkis og ferðaþjónustunnar.

Áfangastaðastaðastofa Vestfjarða hefur í samstarfi við Áfangastaðastofu Vesturlands unnið að þróun ferðaleiðarinnar: [Vestfjarðaleiðin](https://www.vestfjardaleidin.is/) (e. The Westfjords Way). Ferðaleið um Dali og um Vestfjarðakjálkann.

**Breytingar á reglugerð um umferðamerki**

Í þeim drögum að reglugerð sem eru hér til umsagnar eru ferðaleiðum ekki gerð skil, umferðarmerki vegvísa og þjónustumerkja byggja á því að alltaf sé um endanlegan áfangastað að ræða. Rétt er að ítreka að ferðamannaleiðir eins og Hringvegurinn (e. Ring Road), Gullni hringurinn (e. Golden Circle), Vestfjarðaleiðin (e. The Westfjords Way) og Demantshringurinn (e. Diamond Circle) eru upplifanir sem byggja ekki á einum endanlegum áfangastað. Þær byggja á upplifun á ákveðinni leið (vegum), margar þessar leiðir eru uppsettar sem hringleiðir og hafa því ekki skilgreindan upphafsstað eða lokastað, þessir staðir eru því breytilegir eftir því hvar er lagt af stað í ferðalagið. Ferðaleiðir mótast fyrir tilstilli venju, áhugaverðra staða/upplifana, skipulagi vega og markaðssetningu. Ferðaleiðin stýrir umferð á ákveðna vegi og uppfyllir skilyrði 131. gr, I Viðauka, með því að leiðbeina ökumönnum með leiðaval og vísa þeim öruggustu leiðina.

Áfangastaðastofur landshlutanna hafa um nokkurt skeið lagt áherslu á að ferðaleiðir verði merktar með brúnum skiltum sem notuð eru víða um heim og er komin reynsla á að nota fyrir ferðamannaleiðir meðal annars í Evrópu, Bandaríkjunum og Eyjaálfu.

Til að uppfylla þarfir neytenda (notenda vega) sem ekki hefur verið lögð áhersla á þ.e. ferðamenn sem vilja fara um vegi landsins, ættu merkingar að vera bæði á ensku og íslensku.

**Skilti:**

Skilti 728.42, Staðartafla (brún), er skilti sem hægt væri að nota til að afmarka ferðaleiðirnar, Kennimerki ferðaleiðar er þá birtist í toppi og texti um heiti ferðaleiðar og skýring er undir myndinni. Í reglugerðinni er einungis gert ráð fyrir því að ferðamannastaðir sem uppfylli viðmið Vörðu geti fengið að setja upp brún skilti. Í Vörðuverkefninu er aðeins gert ráð fyrir ákveðnum ferðamannastöðum og horft algjörlega framhjá ferðaleiðum og ljóst að þær munu aldrei geta uppfyllt öll skilyrði fyrir Vörðu og ættu því skv. þessari reglugerð ekki að geta fengið brún skilti.

Evrópsk fordæmi liggja fyrir notkun brúnu skiltanna fyrir ferðaleiðir, en Wild Atlantic Way sem er ferðaleið á Írlandi notast við útfærslur á brúnum skiltum til að skilgreina sína ferðaleið. Einnig má meðal annars finna útfærslur á notkun brúnna skilta í Bandaríkjunum og Ástralíu, að þessu gefnu má álykta að neytandinn, alþjóðlegir ferðamenn, þekki merkingu brúnu skiltanna og brún vegvísun hafi leiðbeinandi gildi sem nái til þeirra.

Tilraunir voru gerðar við merkingu ferðamannaleiðarinnar Arctic Coast Way og fékkst leyfi til að nota brún skilti með kennimerki leiðarinnar að sömu stærð og skilti 760.xx (blá þjónustumerki). Vankantar þessarar útfærslu liggja í því að þau voru ekki nógu skýr fyrir ferðamenn. Kennimerkið eitt og sér gaf lítið til kynna þar sem enginn texti fylgdi skiltinu, kennimerkið tiltölulega nýtt og óþekkt enn. Með því að notast við útfærslu á skiltum 728.42 og 728.41 fylgir textaskýring undir kennimerkinu, en það eykur skýrleika og leiðbeiningargildi skiltisins fyrir neytendur.

**Áfangastaðastofur og skilgreining á ferðamannaleið:**

Áfangastaðastofur landshlutana í nánu samstarfi við sveitarfélög ættu að hafa hlutverk um að skilgreina hvaða vegir séu innan ferðaleiðar og þannig hvaða ferðaleiðir ætti að fá að merkja með brúnum upplýsingaskiltum.

 **Niðurlag:**

* Gera þarf grein fyrir ferðaleiðum í reglugerð um umferðarskilti.
* Grunnskilti sem nota má í framkvæmd eru til hjá Vegagerðinni.
* Kennimerki og ferðaleiðir eru ákvarðaðar af Áfangastofum landshlutanna í nánu samstarfi við sveitarfélög.
* Skilti fyrir ferðaleið, hafa upplýsingagildi, tryggja leiðaval og öryggi, neytenda.
* Ensk heiti ferðaleiða ná betur til neytenda (erlendra ferðamanna).
* Til eru alþjóðleg fordæmi fyrir notkun brúnna skilta til vegvísunar á ferðaleiðum.

f.h. Áfangastaðastofu Vestfjarða og Vestfjarðastofu

Díana Jóhannsdóttir
Sviðsstjóri